b'\n_START_ARTICLE_\nKaledonija\n_START_PARAGRAPH_\nKaledonija (latinsko Caledonia), latinsko ime, ki so ga Rimljani dali sedanji \xc5\xa0kotski severno od svoje province Britanije. Kaledonija je bila onkraj meja Rimskega cesarstva. Ime je verjetno p-keltskega izvora. V sodobni rabi se uporablja kot romanti\xc4\x8dno ali pesni\xc5\xa1ko ime za \xc5\xa0kotsko kot celoto in je primerljivo z imenom Hibernija za Irsko in Britanija za Veliko Britanijo.\n_START_SECTION_\nPrvotna raba imena\n_START_PARAGRAPH_\nIme Kaledonija, ki so ga uporabljali Tacit, Ptolemaj, Lukan in Plinij starej\xc5\xa1i, se je nana\xc5\xa1alo na ozemlje (ali del ozemlja) severno od Hadrijanovega zidu v sedanji \xc5\xa0kotski, ki je bilo znano tudi kot Piktija ali Piktavija. Ime se lahko nana\xc5\xa1alo tudi na veliko osrednje piktsko pleme Kaledoncev, ki je morda prevladovalo na omenjenem ozemlju._NEWLINE_Po Zgodovini Britov (Historia Brittonum), ki je bila napisana v anglosa\xc5\xa1kem obdobju, je bilo prizori\xc5\xa1\xc4\x8de sedme bitke mitolo\xc5\xa1kega kralja Arturja gozd, ki je se v zgodnji vali\xc5\xbean\xc5\xa1\xc4\x8dini imenuje Coit Celidon in je sedaj na \xc5\xa0kotskem. Sledovi mita so se ohranili do danes v Midlothianu: na obrobju Edinburga je stara vulkanska gora z imenom Arthur\'s Seat - Arturjevo sedlo._NEWLINE_Obstajajo tudi druge hipoteze o poreklu imena Kaledonija in \xc5\xa0kotska. Po Moffatu (2005) ime izhaja iz p-keltske besede caled, ki pomeni "trdo". Beseda caled bi se lahko v svojem prvotnem pomenu nana\xc5\xa1ala tudi trdo ali kamnito zemlji\xc5\xa1\xc4\x8de. Keay in Keay (1994) trdita, da je beseda "o\xc4\x8ditno prakeltska"._NEWLINE_Ime Kaledonci je mogo\xc4\x8de najti v toponomastiki, na primer kot D\xc3\xb9n Chailleann, \xc5\xa1kotsko-gelskem imenu mesta Dunkeld, ki pomeni "utrdba Kaledoncev", in morda v imenu gore S\xc3\xacdh Chailleann, ki pomeni "vilinji hrib Kaledoncev".\n_START_SECTION_\nLokacija\n_START_PARAGRAPH_\nNatan\xc4\x8dna lokacija ozemlja, ki so ga Rimljani v zgodnjem obdobju zasedbe Britanije imenovali Kaledonija, je negotova. Njene meje so bile verjetno dolo\xc4\x8dene \xc5\xa1ele po zgraditvi Hadrijanovega zidu. Od takrat dalje je Kaledonija pomenila ozemlje severno od zidu, ju\xc5\xbeno od njega pa je bila rimska provinca Britanija, ki je obsegala ve\xc4\x8dino sedanje Anglije in Walesa. Rimljani so med kratkimi voja\xc5\xa1kimi vdori v osrednjo in severno \xc5\xa0kotsko zasedli \xc5\xa0kotsko ni\xc5\xbeavje in ga priklju\xc4\x8dili k Britaniji. Njihova prisotnost na \xc5\xa0kotskem je trajala malo ve\xc4\x8d kot \xc5\xa1tirideset let, na delih ozemlja pa kak\xc5\xa1nih osemdeset let. Rimljani nikoli niso zasedli niti polovice \xc5\xa1kotskega ozemlja._NEWLINE_Ko so Rimljani severno od Hadrijanovega zidu zgradili \xc5\xa1e Antoninov zid in svoje voja\xc5\xa1ke posadke pomaknili proti severu, so Rimljani in Briti ju\xc5\xbeno od zidu za\xc4\x8deli trgovati s Pikti severno od njega, kar dokazujejo arheolo\xc5\xa1ke najdbe. Veliko najdenega gradiva je razstavljenega v \xc5\xa0kotskem narodnem muzeju v Edinburgu.\n_START_SECTION_\nSodobna raba imena\n_START_PARAGRAPH_\nIme Kaledonija se v sodobni angle\xc5\xa1\xc4\x8dini in \xc5\xa1kot\xc5\xa1\xc4\x8dini uorablja bodisi za zgodovinski opis severne Britanije ali kot romanti\xc4\x8dno in poeti\xc4\x8dno ime \xc5\xa0kotske kot celote. Tak\xc5\xa1na je na primer ljudska balada "Caledonia", ki jo je napisal Dougie MacLean in jo objavil leta 1979 na albumu z istim imenom._NEWLINE_Ime v komercialne namene uporabljajo tudi na primer letalska dru\xc5\xbeba British Caledonian, trajektna dru\xc5\xbeba Caledonian MacBrayne in no\xc4\x8dni vlak Caledonian Sleeper. ki vozi iz Londona na \xc5\xa0kotsko._NEWLINE_Eno od Ptolemejevih poro\xc4\x8dil omenja Caledonia Silva (Kaledonski (pra)gozd), ki se je od rimskih \xc4\x8dasov do danes precej zmanj\xc5\xa1al.\n_START_SECTION_\nZanimivost\n_START_PARAGRAPH_\nNaziv \xc5\xa0kotska izvira iz latinskega izraza Scotia, ki se je prvotno pomenil Irsko. Za \xc5\xa0kotsko se je za\xc4\x8deli uporabljati potem, ko so se Scoti, po poreklu iz Irske, preselili na \xc5\xa0kotsko._NEWLINE_Rimljani so Irsko imenovali tudi Hibernia, otok Veliko Britanijo pa Albion. Naziv Albion je soroden s \xc5\xa1kotsko gelskim nazivom Alba, ki pomeni \xc5\xa0kotsko.'